10 Te nikneki, nukniwan, ma te shikmatikan ka muchi ne tutejteku nemiket itan ne mishti wan muchi panuket ijtik ne weyat 2 wan Moshe kinmakak ulyuj muchi tik ne mishti wan ne weyat, 3 wan muchi kikwajket sanse takwal ipal tuijiu 4 wan muchi kiuniket sanse at ipal tuijiu: ika atiket itech ne tesual ipal tuijiu ne yajki inhipan. Uni tesual ne Mawaltijtuk. 5 Wan ne Teut te kinhitak yek miak pal yejemet ika mutajkalket tik ne kojtan.
6 Muchi uni panuk ken ejemploj tupal pal tejemet te tikelewikan tay teyek ijkiunisan ken yejemet kichijket, 7 nian tiktennamikit teutzitzinmet ken sejse yejemet, ken muijkwilujtuk:
"Mutalijket ne chinamit takwat wan atit wan muketzket mawiltiat."
8 Nusan te titatzinhejenchiwakan ken sejse yejemet kichijket wan tik se tunal wetzket veintitres mil. 9 Nusan te tikejekukan ne Mawaltijtuk ken sejse yejemet kiejekujket wan kujkuat kinwilewat katka. 10 Nusan maka shikikinakakan ken tikmatit ka sejse yejemet kikinakaket wan ne tawilewani kinwilej.
11 Muchi uni panuk inwan ken se ejemploj. Muijkwiluj pal technawatia tejemet ken ká ne itamilis ne taltikpak ajsituk tutech. 12 Yajika, ká ina ka yaja naka ejkatuk, ma kitali cuidadoj ma te yawi wetzi!
13 Nian se taejekulis metzinhitzkijtuk sute tay ipal takamet. Yek ne Teut, wan semaya yawi kiajkawa ma metzinhejeku ne tay anwelit, wan yawi kichiwa iwan ne taejekulis nusan ne ujti kan welit anchuluat pal ankiseliat.
14 Neka nina, nukunpawan yektasujtatuk: shinakakan wejka ne teutzintankwaketzalis. 15 Nimetzinhilwia ken sejse kimatit tay muneki muchiwa: shiyultaketzakan anmejemet tay nina. 16 Ne atiluni ipal ne teteuchiwalis ne tikteuchiwat, te ankimatit ka yaja ne tasentepewalis ipal ne iesyu ne Mawaltijtuk? Ne tamal ne tikpitzakuat, te ankimatit ka yaja ne tasentepewalis ipal ne iweyka ne Mawaltijtuk? 17 Melka timijmiak, tejemet sanse tamal, sanse tuweyka, ika muchi tikwat sanse tamal.
18 Shikita ne Israel tik iweyka: anka yejemet te ká ne kikwat ne tejtetakulis ipal ne tikashit? 19 Tay nina tel? Ka se takulijtuk ipal ne teujteutzitzin kineki ina se? Ka se teutzin kineki ina se? 20 Tesu, naja nina ka tay ne kitakuliat, ipal nawalmet wan tesu ipal Teut. Te nikneki ma shimusentepewakan iwan nawalmet. 21 Te anwelit atit tik ne iatiluni ne Tajtzin wan tik ne iatiluni ne nawalmet. Te anwelit takwat itech ne imesaj ne Tajtzin wan itech ne imesaj ne nawalmet. 22 Anka tikwalantiat ne Tajtzin? Anka tejemet mas tajtajpaltik que yaja?
23 Tiwelit muchi; melka uni, te muchi yek. Tiwelit muchi; melka uni, te muchi techketza. 24 Ma te aka kitemu tay yek ipal, sute sejse ma kitemu tay yek tepal.
25 Shikuakan wan shikwakan tay nemi ka tiankis; maka shitajtanikan tatka ipanpa ne tasenmatilis, 26 ika ipal ne Tajtzin ne tal, wan ipal ne itepewilis.
27 Su se ká te tayulmati metzinnutza pal ansentakwat wan su ankinekit ajsit ichan, shikwakan muchi tay metzintaliliat wan maka shitajtanikan ipanpa tasenmatilis. 28 Su metzinhilwia ajaka: "Ini takwal mutakulij ka teupan", maka shikwakan, ka imaku yajane ká taneshtij wan ipanpa ne tasenmatilis: 29 tesu nikneki nina mutasenmatilis sute ne itasenmatilis ne seuk; ika taika te niweli nikchiwa tay nikneki ipanpa tay ina ne itasenmatilis seuk? 30 Su naja nina panpadiush ipanpa tay ne nikwa, taika kukujtaketzat ipanpa ne tay ipanpa ninatuk panpadiush?
31 Yajika, kwak antakwat, kwak anhatit wan kwak ankichiwat muchi, shikchiwakan pal inat ka wey ne Teut. 32 Shimuwikakan ken yek iwan Yudayujmet wan Greciajtakamet kenha, wan nusan iwan ne sennemit ipal Teut, 33 ijkiunisan ken naja nikchiwa muchi tay muchi kitat yek, tesu pal niktemua tay yek nupal sute ipal muchi, ma mumakishtikan.
